अल नीनो और बड़े देशों में तनाव से धीमी पड़ सकती है देश की ग्रोथ
Ministry of Finance Economic Review Report वित्त मंत्रालय ने आर्थिक समीक्षा रिपोर्ट में कहा है कि इस बीच दुनियाभर में बढ़ रहा भूराजनैतिक तनाव अर्थव्यवस्था की रफ्तार धीमी कर सकता है।
देश में कृषि उत्पादन घट सकता है। इसके चलते अनाज, दलहन और चीनी जैसी जरूरी चीजें महंगी हो सकती हैं। वित्त मंत्रालय ने आर्थिक समीक्षा रिपोर्ट में कहा है कि इस बीच दुनियाभर में बढ़ रहा भूराजनैतिक तनाव अर्थव्यवस्था की रफ्तार धीमी कर सकता है।
मंगलवार को जारी रिपोर्ट में कहा गया है कि 1 अप्रैल से शुरू वित्त वर्ष 2023-24 के लिए 6.5% आर्थिक विकास का अनुमान वर्ल्ड बैंक और एशियाई विकास बैंक (एडीबी) के अनुमानों के अनुरूप है। इसके अलावा महंगाई भी कम रहने की संभावना है, लेकिन कुछ चुनौतियां इन अनुमानों के सही साबित होने को लेकर जोखिम पैदा कर सकती हैं। अल नीनो प्रभाव के चलते कम बारिश इनमें शामिल है।
अल नीनो की आशंका कितनी गंभीर?
मौसम विभाग के मुताबिक इस साल जून, जुलाई और अगस्त में अल नीनो की 70% आशंका है। जुलाई, अगस्त और सितंबर में इसकी आशंका 80% तक बढ़ जाएगी।
देश में 20 साल में 7 बार अल नीनो
देश ने 2001 से लेकर 2020 के बीच कुल सात बार अल नीनो को झेला है। इसकी वजह से चार बार सूखा पड़ा। इससे धान और सोयाबीन जैसी खरीफ फसलों का उत्पादन 16% तक घटा। खरीफ फसलों से देश की करीब आधी सालाना खाद्यान्न आपूर्ति होती है।
रिजर्व बैंक की निगरानी
रिपोर्ट में कहा गया है कि आरबीआई ने बैंकिंग सेक्टर की निगरानी बढ़ाई है। इसके दायरे में आने वाले संस्थान बढ़े हैं। बैंकों पर फंसे लोन के दबाव की नियमित समीक्षा की जा रही है।
बैंकों से तेज निकासी नहीं
बैंक डिपॉजिट की तेज निकासी की आशंका नहीं है। 63% डिपॉजिट ऐसे परिवारों के हैं, जो जल्द निकासी नहीं करते। इससे घरेलू बैंक अमेरिका और यूरोप के बैंकों से बेहतर स्थिति में हैं।